钦定古今图书集成/明伦汇编/交谊典/第047卷 > 《和钱安道寄惠建茶》前人
## 钦定古今图书集成/明伦汇编/交谊典/第047卷 > 《和钱安道寄惠建茶》前人

我官于南今几时，尝尽溪茶与山茗。胸中似记故人
面，口不能言心自省。为君细说我未暇，试评其略差
可听。建溪所产虽不同，一一天与君子性。森然可爱
不可慢，骨清肉腻和且正。雪花雨脚何足道，啜过始
知真味永。纵复苦硬终可录，《汲黯》少戆宽饶猛。草茶
无赖空有名，高者妖邪次顽矿。体轻虽复强浮沉，性
滞偏工呕酸冷。其间绝品岂不佳，张禹纵贤非骨鲠。
《葵花玉》不易致，道路幽崄隔云岭。谁知使者来自
西，开缄磊落收百饼。嗅香嚼味本非别，透纸自觉光
炯炯。秕糠团凤友小龙，奴隶日注臣双井。收藏爱惜
待佳客，不敢包裹钻权幸。此诗有味君勿传，空使时
人怒生瘿。